Direkteur vas vir ‘diefstal’ van Covid-19-toelaeDie vrou het glo miljoene rande se bedrieglike eise by die WVF ingedien. (Foto: Valke) Lede van die Valke het ŉ maatskappydirekteur van Mtititi naby Malamulele in Limpopo in hegtenis geneem nadat sy glo miljoene rande se bedrieglike eise namens werkers ingedien het. Kapt. Matimba Maluleke, woordvoerder van die Valke, het gesê die eenheid het drie weke gelede ŉ klagte ontvang dat die 47-jarige direkteur van die Mtititi Drop-In Centre glo R3,2 miljoen se eise vir die spesiale Covid-19-toelaag by die Werkloosheidsversekeringsfonds (WVF) ingedien het. ‘n Lid van die Valke neem die vrou in hegtenis. (Foto: Valke) Die vrou het dit glo tussen April en Augustus namens 242 voormalige werkers van die uitgebreide program vir openbare werke (EPWP) geëis. Volgens die Valke is die werkers se dienste egter vóór die afsonderingstydperk beëindig. Die toelae het na bewering ook glad nie in die werkers se sakke beland nie. Maluleke het gesê die vrou verskyn na verwagting Maandag in die Malamulele-landdroshof op bedrogaanklagte.